Jonfoħ, jitħabat u jilheġ - il-PM Gonzi qisu l-barri tal-poeżija! Jonfoħ, jitħabat u jilheġ. Min jaf kemm-il student ta' l-iskola, fosthom aħna tal-Mazzun, kellna nitgħallmu dil-frażi meħuda mill-poeżija ta' Ġorġ Pisani "Il-Barri". Pero' mhux se nitkellmu dwar il-barrin. Se nitkellmu dwar il-povru Prim Ministru li għandna li fl-aħħar ġimgħat ma għamel xejn ħlief, appuntu, jonfoħ, jitħabat u jilheġ bħall-barri li sejjer għall-qatla, imma dik politika. Kif kellu jispiċċa hekk? Fil-poeżija hemm deskrizzjoni tal-barri hekk kif dan jinduna li jkun ittieħed għall-qatla. U l-imġieba tal-Prim Ministru Lawrence Gonzi f'dan l-aħħar xhur, hekk kif ikkargat il-kwistjoni tad-divorzju u l-falza stikka kbira li meta ddikjara ruħu kontra, ħareġ il-qsim fil-PN, ikkarga l-iskandlu ta' l-onorarja lill-Kabinett, l-Air Malta waslet f'xifer l-irdum, il-Belt Valletta ngħalqet biex jinbena bieb bla bieb li nofs Malta ma tridux, il-qtugħ ta' dawl kontinwu minħabba power station moribonda tal-Marsa, u fl-aħħar iżda fost l-ewwel, altru milli l-inqas, l-istraġi tal-Arriva, tixbaħ propju lil dan il-povru barra qed jittieħed għall-qatla. Jonfoħ? Il-Prim Ministru Gonzi tgħidx kemm nefaħ ftit sigħat ilu meta fetaħ attakk isteriku fuq dak li sejjaħ bħala "media tal-Partit Laburista" dwar l-istorja tal-missila Libjana allegatament li splodiet viċin Malta. Aħna nistaqsu? X'għandha x'taqsam gazzetta tal-GWU bi storja dwar missila tal-gwerra mal-Partit Laburista u l-politika? Possibbli din l-istorja niggżitu tant fil-laħam il-ħaj? Sempliċi ċaħda ma kinetx tkun biżżejjed? Madankollu ma tantx ħela nifs biex jiġġustifika ruħu talli mar kontra r-rieda tal-poplu u vvota darbtejn kontra l-liġi dwar id-divorzju. Ara hemmhekk rebħet il-kuxjenza ta' Gonzi imma sirna nafu l-intenzjoni tiegħu dakinhar biss tal-vot. Jitħabat? Żgur li l-kaos u d-diżastru tas-suppost riforma fis-servizz tal-linja tal-Arriva qed iġġiegħel lill-GonziPN jitħabat forsi jinstab tarf tal-problemi ma jispiaċċawx fis-servizz. Mela l-ministru tiegħu Austin Gatt u r- right-hand man tiegħu l-kandidat prospettiv tal-PN Emanuel Delia l-ewwel ippużaw ta' kapurjuni tas-servizz ġdid, u meta dan beda bi problemi, malajr bdew iwaħħlu fl-Arriva! Qisu r-rotot ġodda mimlija problemi li ma jaqdux il-bżonnijiet tan-nies l-Arriva għamlithom u mhux il-ministeru ta' Austin Gatt flimkien ma' Transport Malta u l-kumpanija tal-konsulenza tal-kapurjun Nazzjonalista l-ieħor Georg Sapiano! Jilheġ? X'qatagħlu nifsu lill-Prim Ministru Gonzi? Żgur li waħda li hi tajba ma ġitux fl-aħħar xhur. Spiċċa ż-żmien fejn kollox jiġihom tajjeb lill-PN. Dak kien żmien ieħor. Kien żmien Eddie Fenech Adami. Deher nifsu maqtugħ quddiem l-aħħar Kunsill Ġenerali tal-PN fejn għamel apoloġija dwar l-iskandlu tal-€500 żjieda fil-ġimgħa lill-ministru li minkejja kollhox, għadhom qed joħduha! Pero' tant kellu nifsu maqtugħ li apoloġija li ma tiswa xejn għamel. U l-problemi interni fi ħdan il-PN, esposti bil-kwistjoni tad-divorzju? Addio l-liberali fil-PN! B'Cyrus Engerer jabbanduna l-vapur qed jegħreq, l-eks ministru Nazzjonalista Michael Falzon jikkritika lil Gonzi, l-MPs Nazzjonalisti Jean-Pierre Farrugia u Jesmond Mugliett mhux kuntenti bl-ispjega dwar il-€500 żjieda lill-Kabinett, biex ma nsemmux lil Jeffrey Pullicino Orlando. Imbagħad jippretendu li xi Deborah Schembri toħroġ kandidata mal-PN! U ejja ... U dwar Cyrus Engerer nistgħhu niktbu ktieb sħiħ kif GonziPN keskes lill-pulizija biex ibeżbiżihielu talli mar man-naħa l-oħra u bies iwissi lil dawk li għandhom f'moħħhom li jagħmlu l-istess biex jaħsbuha darbtejn. Mela għandu bżonn il-forċina tal-pulizija bħal stat dittatorjali issa jew GonziPN għax ma jiflaħx jikkuntrastah politikament? L-istess bħalma qatgħatlu nifsu l-Air Malta, li wara theddida ta' strajk mill-piloti minħabba li l-GonziPN ma kellux il-ħila jġib kuntratti favorevoli għal-linja ta' l-ajru, fosthom mill-MIA, kellu bilfors jagħraf li hemm problema u jwiegħed li se jsolviha. Pero' anke biex tgħodd iż-żerijiet fl-ammont ta' paga li se jieħdu l-barranin li nġiebu biex imexxu l-Air Malta, taqta' nifsek daqs kemm hemm! Ara għall-ħaddiema Maltin tal-Air Malta, tkeċċijiet hemm.
Jonfoħ, jitħabat u jilheġ